1Keleh keton manyonto aku sama kilau aku kea manyonto Kristus. 2Aku manara keton awi keton harajur mingat aku tuntang manumon auh ajar je inengaku akan keton. 3Tapi aku handak uka keton mangatawan ije hal tinai, iete je manjadi kapala akan genep oloh hatue iete Kristus; je manjadi kapala akan sawae iete banae, tuntang je manjadi kapala akan Kristus iete Hatalla. 4Amon ije biti oloh hatue metoh ie balakudoa atawae metoh ie manyampai barita bara Hatalla intu taharep oloh are, ie mahapan tutup takolok, maka oloh te mahina Kristus. 5Tuntang amon ije biti oloh bawi metoh ie balakudoa atawa metoh ie manyampai barita bara Hatalla intu taharep oloh are ie dia mahapan tutup takolok, maka oloh bawi te mahina banae je manjadi kapala akae. Jete sama rimae kilau takolok oloh bawi te jari incukur. 6Basa amon ije biti oloh bawi dia handak mahapan tutup takolok, labih bahalap balaue te inggunting. Tapi amon ije biti oloh bawi incukur takoloke atawa inggunting balaue, maka jete gawi je mahina akae. Tagal te labih bahalap ie mahapan tutup takolok. 7Oloh hatue dia usah mahapan tutup takolok, awi ie manyaramin ampin Hatalla tuntang kahain Hatalla. Tapi oloh bawi manyaramin kahain oloh hatue, 8basa oloh hatue dia injadian bara oloh bawi, tapi oloh bawi te je injadian bara oloh hatue. 9Oloh hatue dia kea injadian akan gunan oloh bawi, tapi oloh bawi injadian akan gunan oloh hatue. 10Tagal te uka manyanang kare malekat, ije biti oloh bawi musti mahapan tutup takolok kilau tanda je ie te penda kuasan banae. 11Aloh kalote, huang pambelom itah kilau oloh Kristen, oloh bawi dia mendeng kabuate, lapas bara oloh hatue, tuntang oloh hatue dia mendeng kabuate, lapas bara oloh bawi. 12Basa oloh bawi je solake injadian bara oloh hatue, tapi limbah te oloh hatue inakan bara oloh bawi; tuntang taloh handiai asale bara Hatalla. 13Coba kare pahari kabuat manimbang hal toh: en bahalap ije biti oloh bawi je balakudoa intu Hatalla hong taharep oloh are, dia mahapan tutup takolok? 14Tumon hadat helo, keton jari iajar, amon oloh hatue je habalau panjang, jete taloh je kurang patut. 15Tapi amon oloh bawi, balau inenga akae hapan manutup takoloke tuntang balau panjang jete eka karajie. 16Nah, amon aton oloh je handak hakalawan tahiu hal toh, maka ije ih taloh je tau aku mansanae iete aloh itah toh kalote kea kare ungkup Hatalla je beken, uras mahapan hadat jete huang ungkup; beken bara te jaton. 17Tahiu jetoh tinai, aku dia manara keton. Pumpong sombayang keton dia mampalua hasil je bahalap, malengkan hasil je dia bahalap. 18Ije pangkasolake aku mahining huang kare pumpong keton aton kare golongan je hakalawan sama arepe. Tuntang aku mangkeme kabar te aton katotoe. 19Puna ampie ih amon aton lembut kapusit hong marak keton, uka gitan kareh eweh oloh Kristen je bujur toto. 20Tapi katika keton hapumpong, taloh je iawi keton te dia ie Panginan ain Tuhan. 21Awi metoh keton kuman, genep bitin keton hatakian manduan panginan ayu-ayue, sampai aton oloh je jaton mandino taloh en-en, marak awang beken malahan babusau haream. 22Mbuhen kalote? En pahari jaton huma? Pahari tau kuman mihop intu hete! Atawa pahari handak mahina ungkup ain Hatalla tuntang mampahawen kare oloh je belom susah? En taloh je musti ingotakku akan keton? En aku musti manara keton? Dia! Aku dia handak samasinde manara keton. 23Basa taloh je iajarku akan keton, jete inarimaku bara Tuhan kabuat: iete hong alem katika Yesus, Tuhan itah indarhaka oloh, Ie manduan rote, 24tuntang limbah te manyewut tarimakasih akan Hatalla tagal rote te, Ie mangiwak-mangiwak rote te hapan lengee, palus hamauh, "Jetoh biting-Ku je inyarah akan keton. Lalus jetoh hapa mingat aku." 25Kalote kea limbah jadi kuman, ie manduan cangkir anggor palus hamauh, "anggor jetoh iete janjin Hatalla je taheta, iresmi huang dahang-Ku. Gagenep keton mihop jetoh, lalus jete hapa mingat Aku." 26Puna gagenep keton kuman rote tuntang mihop anggor jetoh, keton mambarita pampatei Tuhan, sampai Ie dumah. 27Tagal te, oloh je kuman rote ain Tuhan atawa mihop anggor ain Tuhan hapan cara je dia patut, oloh te badosa taharep Tuhan je jari mangorban bitie tuntang dahae. 28Jadi, genep bitin oloh musti mariksa arepe helo, harun ie tau kuman rote tuntang mihop anggor te. 29Basa amon oloh kuman rote tuntang mihop anggor sambil jaton paduli panginan te aton hubungae dengan Tuhan, oloh te kuman tuntang mihop baya manarima hukuman Hatalla akan arepe kabuat. 30Jete sababe are oloh bara marak keton je haban tuntang balemo, tuntang are kea je matei. 31Tapi amon itah mariksa arep itah labih helo, itah kareh dia buah hukuman Hatalla. 32Tapi amon itah ihukum Hatalla, Ie kareh mawi itah hapan cambuk, uka itah ela buah hukum haya-hayak dengan kalunen toh. 33Tagal te pahari handiai, amon keton hapumpong tuntang kuman Panginan ain Tuhan, keton musti hatunggu sama arep keton. 34Amon aton keton je balau, ie musti kuman helo intu huma. Amon keton mawi hal toh, kare pumpong sombayang keton kareh dia mampadumah hukuman bara Hatalla akan keton. Tahiu kare hal je beken, kareh aku manarange akan keton, amon aku kareh dumah.
bjn_Latn